„ Losum ” 19 tonn af geislavirkum úrgangi og 8,8 milljón tonn af CO2 vegna raforkuframleiðslu Hörður Kristjánsson Stöðugt minni hluti raforku á Íslandi er framleiddur með endurnýjanlegum orkugjöfum samkvæmt gögnum Orkustofnunar og er hann nú aðeins 11% . Þá eru 34% orkunnar sögð framleidd með kjarnorku og 55% með kolum , olíu og gasi vegna sölu á upprunavottorðum úr landi . Æpandi þversagnir eru í þessum tölum því á sama tíma segir Orkustofnun að 99,99% raforku á Íslandi séu framleidd með endurnýjanlegum orkugjöfum . Allt á þetta þó skýringar í sölu íslenskra orkufyrirtækja á uppruna - eða hreinleikavottorðum raforku til erlendra framleiðslufyrirtækja , sem nota „ óhreina “ orku til að framleiða sínar vörur . Í staðinn verða íslensku orkufyrirtækin að skrá á sig mengun sem hlýst af framleiðslu erlendu fyrirtækjanna . Samt hefur hvorki farið fram sala á orku frá Íslandi né raunverulegur innflutningur á CO2 og kjarnorkuúrgangi til Íslands . Ítrekað hefur verið fjallað um þetta mál í Bændablaðinu allt frá því þáverandi formaður Sambands garðyrkjubænda benti á þennan sérkennilega lið á orkureikningum í júní 2014 . Í kjölfarið varð bakslag í sölu upprunavottorða árið 2015 eftir yfirlýsingar þingmanna og ráðherra um að tekið yrði á málinu . Ekkert gerðist og áfram hefur stöðugt verið gengið á endurnýjanlega hluta íslensku raforkunnar í skráningu Orkustofnunar . Engar vangaveltur um siðferði Í kynningu Landsvirkjunar á hreinleikavottorðunum hefur erlendu kaupendunum verið bent á að þeir geti síðan notað vottorðin til að fá ýmiss konar umhverfisvottanir og selt sínar vörur í skjóli þeirra á hærra verði til neytenda en ella . Það geta þeir gert þrátt fyrir að halda áfram að nota óhreina orku við sína framleiðslu . Ekkert er þar minnst á siðferði slíkra viðskipta gagnvart grunlausum neytendum . Þeir telja sig væntanlega vera að borga hærra verð fyrir vörur frá fyrirtækjum sem stunda umhverfisvæna framleiðslu . Hrein íslensk raforka úr 89% árið 2011 í 11% árið 2018 Íslensk orkufyrirtæki hófu sölu á upprunavottorðum raforku árið 2011 . Í gögnum Orkustofnunar kemur fram að það ár hafi 89% raforkunnar á Íslandi verið endurnýjanleg orka . Hins vegar var 5% hlutdeild orkunnar framleidd með kjarnorku og 6% með jarðefnaeldsneyti . Árið 2018 var hreina íslenska raforkan aðeins orðin 11% af heildarsölu raforku á Íslandi samkvæmt tölum Orkustofnunar . Þá var 34% orkunnar framleidd með geislavirku úrani og 55% raforkunnar voru sögð framleidd með jarðefnaeldsneyti , eða kolum , olíu og gasi . Svona er nú komið fyrir hreinorkulandinu Íslandi . Líklegt má telja að hlutfall raforku sem framleitt er með endurnýjanlegum orkugjöfum á Íslandi verði á pappírunum komið niður fyrir 10% á þessu ári . Þar ræður eftirspurn eftir syndaaflausnum í orkumálum vegna mikillar umræðu um hlýnun jarðar . Allir vilja jú geta sýnt fram á það á pappírunum að þeir séu ekki að framleiða vörur með orku sem orsakar útblástur gróðurhúsalofttegunda , þótt þeir geri það samt . Mengun flutt inn í stórum stíl ? Í staðinn fyrir sölu á upprunavottorðum frá íslenskum raforkufyrirtækjum verða Íslendingar að taka á sig á pappírunum ábyrgð á losunartölum frá erlendum fyrirtækjum sem kaupa vottorðin . Í tölum Orkustofnunar kemur fram að vegna þess að íslensk raforka er að 34% hluta sögð framleidd með kjarnorku þá skrifum við á okkur 0,94 milligrömm af geislavirkum úrgangi á hverja kílówattstund . Það skildi eftir sig tæp 19 tonn af geislavirkum úrgangi á árinu 2018 . Íslensk raforka er svo að 55% hluta sögð framleidd með jarðefnaeldsneyti . Þess vegna tökum við á okkur samkvæmt pappírunum 443,13 grömm af koltvísýringi á hverja kílówattstund af raforku . Það jafngildir því að við höfum verið að losa um 8,8 milljónir tonna af CO2 út í andrúmsloftið á síðasta ári vegna okkar „ hreinu “ raforkuframleiðslu .